RECENZIJA

Roman ,,Da je sreće i pameti" pisca Save Škobića je divna i jedinstvena priča o volji i snazi jednog čoveka, koji uz pomoć prijatelja, želi da ostvari ne samo svoj, već i san mnoge dece, da imaju svoje pozorište. Pisac nas kroz roman vodi jednostavnim stilom pisanja, razgovetnim i razumljivim, prikazujući sve vrline i nedostatke samog čoveka u borbi za ostvarenje cilja. Kroz priču se proteže ljubav prema kulturi, stvaralaštvu, ali iznad svega nesebična ljubav prema deci. Na više mesta i načina pisac nam ukazuje na decu, kao male ljude, koje prvo treba poštovati i voleti, a zatim i činiti sve da bi se pružila sreća tim malim bićima, kao što i sam Savo kaže:   
,,Jer ako ti dijete ne poštuješ, neće ni ono tebe. Kada ti vjeruje, vjeruje ti bezuslovno, a ako se samo jedanput u tebe razočara više ti nikada neće tako vjerovati."  
Vođen ovim on ne posustaje niti odustaje na brojnim preprekama u ostvaranju cilja koji je zacrtao. Vrlo često autor se vraća u prošlost, u svoje detinjstvo, pričajući razne dogodovšine, ali iz tih priča se izvlače pouke, ne o onome kako je nekad bilo, već da vrednosti življenja nemaju ni prošlost ni sdašnjost, one su večne i trebalo bi da budu putokaz svima nama. Ti prelazi iz prošlosti i vraćanje na sadašnjost su stilski prefinjeni i čitaoc neosetno, ali ipak pod utiskom izrečenog, nastavlja dalje da prati zbivanja.  
U jednom delu on kaže:,,Nema više one sigurnosti u sebe, u ljude i život. Ne može se više sresti čovjek kako sa mosta, očima punim divljenja posmatra rijeku, pašnjake ili djecu na igralištu kako se veselo igraju. Možeš samo sresti čovjeka koji bezizražajne face bulji kroz rijeku, pašnjake i djecu. Nema onog radosnog smijeha i dječije vriske kada prolaziš kroz grad. Ljudi ako i komuniciraju, to rade sasvim tiho, skoro šapatom. U vazduhu se osjeti neizvjesnost i briga zbog nje. Ne samo da nije lijepo kao što nam je nekada bilo, nego neće nam nikada više ni biti lijepo kao što nam je tada bilo. Nema nade, nestalo je, a neko je rekao da nada poslednja umire." Ovim rečima pokazuje nam svu svoju bol i patnju zbog svega što se dešava sa ljudima i sa samim čovekom, plaši se za sve one odlike koje čoveka čine humanistom i duhovnim bićem. Takođe u odlomku: ,,Za nevjerovati je koliko se zla, zlobe i sebičnosti može pronaći u pojedinim ljudima i kako sve to može biti opasno kada se time zarazi masa sličnih ljudi. Kažu, optimista je napravio avion, a pesimista padobran. Za nekoga je čaša do pola puna, a za drugoga do pola prazna i slično, ali za onoga ko zavist ne mogne da obuzda i dovede je u pozitivu, u pozitivnu zavist, taj će imati velikih problema sam sa samim sobom. Davno su me roditelji naučili da to razlikujem te da na sve gledam sa pozitivne strane. Još i sada čujem tatin glas kako mi govori: „Zavist, sine, može biti i dobra i zla ili i pozitivna i negativna. Zavisi kako gledaš na nju. Pozitivna zavist je: Komšija ima televizor, volio bih i ja da ga imam. Negativna zavist je: Ja ne mogu da imam televizor, a što ga komšija mora imati!?“ vrlo lepo i slikovito objašnjava koliko ga pogađaju negativne osobine pojedinaca i koliku opasnost to može da predstavlja za celo društvo.Ove reči i slika koja se stvori od njih je vrlo upečatljiva i ostaje dugo u pamćenju čitaoca. Kroz roman koji ima simboličan ali i naslov koji opominje ,,Da je sreće i pameti" saznajemo i sve ono što mnogi od nas verovatno nisu znali, a to je šta se krije iza druge strane pozornice i kako ustvari nastaje i radi jedno pozorište, koje nas duhovno oplemenjuje. Koliko volje, snage, pameti i umeća treba da bi se spremila jedna predstava. Savo Škobić nijednog momenta u romanu ne zanemaruje nijedan sporedni lik, ako se i mogu nazvati sporednim, jer briga za njih i njihov verodostojan opis, kao i karakterne osobine, odišu kroz prijateljstvo, koje je za njih kao svetinja.  
Ono što mi se posebno dopalo je da je ovo roman ne samo za odrasle već i za decu, sa mnogo detaljnih opisa, bez nejasnoća, pitak, ali istovremeno vrlo sadržajan i kvalitetan, roman iz kojeg se mnogo nauči. Roman ,,Da je sreće i pameti" pisca Save Škobića, preporučujem od srca, jer čitajući ga izazvaće sve emocije i osmeh i zabrinutost, ali i pokoju suzu, tako svojstvenu čoveku.

Gordana Pavlović, pisac